Umfangsmikil leit að neyðarblysi sem sást á lofti úti fyrir Straumsvík Stjórnstöð Landhelgisgæslunnar barst um kl. 22:00 í gærkvöldi tilkynning um neyðarblys sem sást á lofti úti fyrir Straumsvík . Í kjölfarið voru kallaðar út björgunarsveitir Slysavarnarfélagsins Landsbjargar í Reykjavík og Hafnarfirði sem fóru til leitar með björgunarskip og báta , einnig voru kallaðir út menn til að taka þátt í aðgerðum á landi . Um klukkustund síðar eða kl. 23:00 var öðru blysi skotið á loft , var þá ákveðið að fjölga leitarsveitum björgunarsveita . Einnig var þyrla Landhelgisgæslunnar kölluð út um það leyti en var útkallið afturkallað þar sem þyrlan sem var til taks í Reykjavík hentaði ekki vel til leitarinnar . Leitinni var hætt klukkan 02:52 í nótt þegar leitarsvæðið hafði verið fínkembt og þótti ljóst að neyðarblysinu hafi verið skotið upp af landi . Útkallið var óhemjuviðamikið og tók fjöldi báta og björgunarsveitarmanna þátt í því . Bannað er að skjóta upp flugeldum á þessum árstíma og ekki gera sér allir grein fyrir að auðvelt er að villast á neyðarblysum og almennum flugeldum . Neyðarblys eru mjög mikilvægt öryggistæki fyrir sjófarendur og utan hins hefðbundna flugeldatímabils þarf að sækja um sérstakt leyfi til að skjóta upp skoteldum . Ekki er vitað til þess að slíkt leyfi verið veitt en leit sem þessi er ekki aðeins mjög kostnaðarsöm heldur einnig tímafrek .